b'\n_START_ARTICLE_\nSubahas\n_START_PARAGRAPH_\nSubahas (subah)\xc2\xa0\xe2\x80\x93 provincija, pirmo lygio administracinis vienetas, naudotas Indijos subkontinente, Mogol\xc5\xb3 imperijoje nuo 1572\xc2\xa0m. Subaho vietininkas vadinosi subahdar. Subahai dalinosi \xc4\xaf rajonus sarkar, \xc5\xa1ie\xc2\xa0\xe2\x80\x93 \xc4\xaf pargana ir mahal.\n_START_SECTION_\nRaida\n_START_PARAGRAPH_\nSubahai buvo \xc4\xafkurti imperatoriaus Akbaro, kuris 1572\xe2\x80\x931580\xc2\xa0m. i\xc5\xa1sipl\xc4\x97tusioje imperijoje \xc4\xafvykd\xc4\x97 administracin\xc4\x99 reform\xc4\x85. Jis \xc4\xafk\xc5\xabr\xc4\x97 12 subah\xc5\xb3: Kabulas, Lahoras, Multanas, Ad\xc5\xbemeras, Gud\xc5\xbearatas (sostin\xc4\x97 Ahmedabadas), Delis, Agra, Malva (sostin\xc4\x97 Ud\xc5\xbeainas), Avadhas, Alahabadas, Biharas (sostin\xc4\x97 Patna), Bengalija (sostin\xc4\x97 Rad\xc5\xbemahalis)._NEWLINE_Akbarui prijungus naujas sritis, buvo \xc4\xafkurti dar trys Sabahai, tokiu b\xc5\xabdu j\xc5\xb3 skai\xc4\x8di\xc5\xb3 i\xc5\xa1ple\xc4\x8diant \xc4\xaf 15: Beraras (1596, sostin\xc4\x97 Eli\xc4\x8dpuras), Khande\xc5\xa1as (arba Dande\xc5\xa1as, 1601), Ahmadnagaras (1636, kitaip Daulatabadas, Aurangabadas)._NEWLINE_D\xc5\xbeahangyrui (1605\xe2\x80\x931627) valdant, \xc4\xafkurti dar du sabahai, tokiu b\xc5\xabdu j\xc5\xb3 tapo 17. Orisa atskirta nuo Bengalijos._NEWLINE_D\xc5\xbeahan\xc5\xa1acho (1628\xe2\x80\x931658) laikais kai kurie sabahai buvo padalinti, ir galutinis j\xc5\xb3 skai\xc4\x8dius i\xc5\xa1augo iki 22. Nuo Beraro buvo atskirta Telangana, o 1657\xc2\xa0m. ji \xc4\xafjungta \xc4\xaf Zafarabad\xc4\x85; Ka\xc5\xa1myras buvo atskirtas nuo Kabulo, Thatta (Sindhas)\xc2\xa0\xe2\x80\x93 nuo Multano, Bidaras nuo Ahmadnagaro. Kur\xc4\x97 laik\xc4\x85 kaip atskiras subahas egzistavo Kandaharas, bet jis atiteko Persijai 1648\xc2\xa0m. Tuo metu Agra pervardinta Akbarabadu, o Delis\xc2\xa0\xe2\x80\x93 \xc5\xa0ahd\xc5\xbeahanbadu._NEWLINE_Aurangzebas (1658\xe2\x80\x931707) i\xc5\xa1pl\xc4\x97t\xc4\x97 imperij\xc4\x85, ir prid\xc4\x97jo du naujus subahus: Bid\xc5\xbeapur\xc4\x85 (1686\xc2\xa0m.) ir Golkond\xc4\x85 (Haidarabad\xc4\x85, 1687\xc2\xa0m.). Tokiu b\xc5\xabdu jo laikais buvo 21 subahas: Kabulas, Ka\xc5\xa1myras, Lahoras, Multanas, Delis, Agra, Avadhas, Illahabadas, Biharas, Bengalija, Orisa, Malva, Ad\xc5\xbemeras, Gud\xc5\xbearatas, Beraras, Khande\xc5\xa1as, Aurangabadas, Bidaras, Thatta, Bid\xc5\xbeapuras, Haidarabadas._NEWLINE_Paskutinysis subahas prid\xc4\x97tas 1710\xc2\xa0m., valdant Bahadur \xc5\xa0ah. Tai buvo Arkotas. XVIII a. viduryje Mogol\xc5\xb3 imperijai subyr\xc4\x97jus, dauguma subah\xc5\xb3 paskelb\xc4\x97 nepriklausomyb\xc4\x99 arba buvo integruoti \xc4\xaf Marat\xc5\xb3, Durani\xc5\xb3 imperijas. Paskutinieji Mogolai tevald\xc4\x97 vienintel\xc4\xaf subah\xc4\x85\xc2\xa0\xe2\x80\x93 Del\xc4\xaf.'